
  За автора


  
    Бернар Вербер (1961) следва криминология, след което завършва журналистика и става редовен сътрудник на сп. „Нувел Обсерватьор“. През 1991 г. издава романа „Мравките“, с който придобива световна известност. Следват „Денят на мравките“ и „Революцията на мравките“. Вербер е автор и на трилогията „Танатонавтите“, „Империята на ангелите“ и „Ние, боговете“, както и на т.нар. експериментални книги, сред които изключително популярната „Енциклопедия на относителното и абсолютното знание“.


    Според най-авторитетната френска класация Бернар Вербер е най-четеният писател във Франция. Книгите му са преведени на 30 езика и са издадени в 15 милиона екземпляра. А в Русия той е най-издаваният и популярен френски писател.

  


  Анотация


  
    „Кармичният часовник“ представлява своеобразна антиутопия, запращаща ни в бъдеще, където смъртта не е задължително най-лошото нещо, което може да ни се случи. Новелата се вписва в тематиката на текстовете, включени в сборника „Рай по мярка“, и запознава читателя с общество, в което кармата и прераждането заемат централно място.


  


  
    


    Будилникът се включи и една опипваща ръка спря звъна. Тома Сисели се надигна, прозя се, протегна се и затърси пипнешком очилата си.



    Погледна стрелките на нормалния си часовник и въздъхна дълбоко. Беше късно.


    Погледът му се плъзна към екрана на кармичния часовник и сърцето му подскочи.


    Вместо 451, което бе изписано вчера, вече имаше друго число: 388.


    Разклати няколко пъти своя кармограф и почувства как потта се стича на едри капки по гърба му.


    Нямаше никакво съмнение, не бе развален – кармата му бе спаднала и той бе слязъл под съдбовния праг от 400, числото на човека.


    Разтърка невярващо клепачи, обзет от ужас и паника.


    388...


    Тома Сисели много добре знаеше какво означава това.


    Впрочем дори и да искаше да го забрави, над леглото си бе окачил изписания с дебели големи букви Официален списък на етапите на еволюция на съзнанието:


    • първа стотица – минерален стадий;


    • втора стотица – растителен стадий;


    • трета стотица – животински стадий;


    • четвърта стотица – човек;


    • пета стотица – духовен човек, освободен от задължението да се преражда.


    И незабравимия принцип:


    „Всяко действие отеква като безкрайно ехо във Вселената.“


    През вчерашния ден се надяваше да продължава да се издига, да премине бариерата 4, да се изкачи до 500 и така да стане 5. Сега бе паднал под нивото на човешкото съзнание и този му стремеж бързо се отдалечаваше.


    С 388 точки в следващия живот щеше да е 3. Тоест животно.


    Припряно извади от чекмеджето книгата за определяне на точките.


    388: щеше да се прероди в... котка.


    Побиха го тръпки. Извърна се към огледалото, видя лицето си, с очилата и тънките мустачки, и прокара трепереща ръка по челото и страните си.


    Смръщи се гнусливо и тъжно произнесе:


    „Мяу.“


    При 398 можеше поне да се надява да бъде някое свободно и интелигентно животно, като делфин, орел или маймуна... но на кармографа му не бе изписано дори това число.


    Котката бе опитомено животно, което обикновено живее затворено в апартамент и се храни с крокети.


    Нямаше време за колебания, трябваше веднага да се консултира с кармолог. Само кармолог можеше да му помогне да разбере какво става и може би да поправи това, което бе възможно да се поправи.


    Тома Сисели се облече набързо, без дори да завърже връзките на обувките си, нито да закопчае ризата си. Не се среса, очилата му висяха на една страна. Като го гледаха как препуска по улицата, хората сигурно го мислеха за напълно откачен. Нахълта във входа на метрото.


    Докато влакчето летеше из подземните тунели, в съзнанието му се блъскаха множество мисли. Чувстваше се осъден. Загубен. Обречен. Цял един провален живот. Припомни си всички добри дела, които бе извършил. Добрите оценки в училище. Проявите на щедрост. Героичните постъпки. Любовните истории. Измитите съдове. Даренията. Коледните подаръци. Прекараното време със старците от приюта. Чека за набиране на помощи по телевизията. Участието му в демонстрации срещу диктатурите.


    Всичките му усилия да постъпва добре се бяха провалили за една нощ.


    Някакъв просяк му поиска милостиня, той дори не му обърна внимание. Бе напълно погълнат от собственото си падение, за да се интересува от това на другите.


    Бе прекрачил бариерата на човешкото...


    Никога не се бе чувствал толкова нищожен в огромната Вселена. Толкова самотен.


    Когато Тома Сисели пристигна при доктор Толедано, дипломиран кармолог, упълномощен да извършва КЖТ (Корекция на житейската траектория) и следователно платен от Здравната каса, в чакалнята вече имаше няколко пациенти. Дългокос мъж, който си гризеше ноктите. Дебела жена със съвсем малко кученце, което галеше с все сили. Мършаво и бледо девойче, което нервно потъркваше длани. Всички бяха неспокойни и криеха часовниците си, за да не се види числото, определящо следващото им прераждане. Някои имаха нервни тикове, трепереха, мърмореха неразбираеми думи или пък внезапно се изправяха и обикаляха в кръг из помещението. Пациентите бяха приемани един след друг. Обикновено излизаха разстроени, сломени или изпълнени с решимост. Най-накрая дойде редът на Тома.


    Доктор Джим Толедано бе висок, слаб, плешив мъж, със съвсем малки кръгли очила, стегнати в тънки като паяжина златни рамки. В кабинета, освен таблицата с нивата на съзнание, специалистът си бе позволил перверзността да изложи цяла колекция... препарирани животни. „Сигурно за всеки случай, ако посетителите забравят в какво рискуват да се превърнат“, помисли си Тома Сисели.


    – Какво ви води насам? – попита кармологът и разцъфна в широка усмивка, която трябваше да е успокоителна.


    Застрахователният агент забеляза, че кармичният часовник на лекаря, изложен на показ на оголената му китка, показваше 598. Несъмнено пред него стоеше същество с еволюирало във висша степен съзнание.


    С още малко усилия кармологът можеше дори да се надява да достигне 600 и така да стане 6. Тогава щеше да е чист дух, освободен от задължението на материалното прераждане. Край на връщанията в плътта, край на въртележката – при 6 можеше да приключи.


    – Успокойте се, тук съм, за да ви помогна – настоя кармологът.


    Гласът му бе благ, погледът – предразполагащ, цялото му същество излъчваше сърдечност, която за миг обузда нарастващата паника на пациента. На първо време му поднесе чаша вода.


    – Да видим. Покажете ми кармичния си часовник – предложи той.


    Погледна го и загрижено сбърчи вежди.


    – Хм... И кога се случи това?


    – Тази сутрин, когато се събудих.


    – Разбирам. Значи вчера сте извършили нещо неблагоприятно за кармата ви. Какво точно?


    – Нямам никаква представа. Именно затова идвам при вас.


    – Амнезия... хм. Синдромът ми е познат. Човек иска да забрави грешката си, за да я елиминира.


    – Не, кълна се. Наистина не съм направил нищо лошо... Не си спомням да съм направил нещо лошо.


    Кармологът го изгледа скептично.


    Според него всеки човек неизбежно осъзнаваше постъпките си и следователно носеше отговорност за тях.


    – Ако бяхте на 401 или 402, можехте поне да се надявате да се преродите в дивак от някое примитивно племе в джунглата или в неграмотен заводски работник, или във войник при някоя диктатура, но под 400, не можете дори да бъдете човек. Ще сте... животно. Съжалявам.


    Тома Сисели погледна колекцията препарирани животни и сви рамене.


    – Котка, нали?


    – 388... Да, вероятно котка. Живот, зависим от хората, от техните пастети и ласки. Естествено, има такива, които предпочитат крокети, и такива, които предпочитат пастет. Но вие ще имате удоволствието сам да откриете всичко това. А и мястото с пясък. Не трябва да им се сърдите, понякога забравят да го сменят и ще се налага да търсите друго чисто място...


    Не бе необходимо да му напомня мрачната действителност.


    – А ако съм скитаща котка?


    – Както знаете, те се хранят предимно с отпадъци. Затова и боледуват. Пък и кучетата, и бездомниците ги гонят.


    Тома Сисели имаше нужда най-вече от подкрепа. Решително оправи очилата си и поглади мустаците си.


    – Искам да се преродя в човек. За предпочитане в богата страна и с родители, които ще ми осигурят образование, целящо пробуждане на съзнанието – заяви той убедено.


    Кармологът си играеше с прозрачна писалка, в която имаше малък пластмасов зародиш, който се изкачваше и спускаше във водата.


    – Хм... разбира се. Разбира се. Всички искаме това. За подобно комфортно прераждане е необходимо поне... да речем... 430.


    Тома Сисели се наведе и сграбчи лекаря за реверите.


    – Кажете ми истината, докторе. Окончателно ли съм осъден?


    Освобождавайки реверите си от дългите му тънки пръсти, кармологът произнесе отчетливо:


    – Да не изпадаме в паника. Никой не е „окончателно осъден“. До последния си дъх човек е в състояние да поправи грешките си.


    Тома Сисели облекчен се отпусна на мястото си.


    – Какво трябва да направя, за да спася душата си?


    – Да откриете в какво сте съгрешили и да се поправите. Който цапа, трябва да чисти.


    Кармологът му предложи да изживее отново предишния ден, час по час, минута по минута. Накара го да повтори многократно всяка подробност. Ако не му изневеряваше паметта, Тома Сисели бе прекарал съвсем нормален работен ден в службата – малко клиенти и малко приказки с колегите. Нищо не предвещаваше буря.


    Накрая, след като изслуша за петдесети път подробния разказ за деня, кармологът подхвърли:


    – Казахте, че сте застраховател, така ли?


    – Да.


    – Избройте ми отново имената на вчерашните си клиенти.


    Кармологът записа всяко име и професия. Препрочете списъка на клиентите и затърси информация за тях в интернет. Накрая се спря на една страница.


    – Хм... така си и мислех.


    Тома Сисели се изправи и застана зад рамото на лекаря. На екрана видя смътно познато лице.


    – Вашият последен клиент от следобеда. Мартен Курц. Той е театрален продуцент, нали?


    – Така е. Какво общо има това с падението ми?


    – Мартен Курц продуцира представления, наречени „жив театър“, но всъщност вие знаете за какво става въпрос, нали?


    – Не. Задоволявам се с прочит на описанието на предприятието. „Жив театър“. Мисля, че е танц или пантомима, или музикална комедия.


    – „Курц Прадакшън“ е номер едно в представленията с корида на арените. Всъщност той притежава хасиенда за отглеждане на бикове. За да ги убива след това по време на грандиозни спектакли. Впрочем ранчото му е съвсем наблизо, в Ним.


    – Не го знаех. Не отговарям за артистичната дейност на моите клиенти продуценти. Аз съм застраховател. За мен „Курц Прадакшън“ е просто предприятие като всяко друго. Този господин е най-обикновен клиент. Преглеждам оборота, инвестиционния му план, прогнозите за печалба. След което изчислявам размера на риска и определям дължимата сума.


    Кармологът изпука пръсти.


    – Сигурно сте чували за ефекта на пеперудата?


    Взе писалката с плаващия зародиш и започна да обяснява научно:


    – Ще ви го припомня все пак. Навремето религията и икономиката са направили хората безотговорни. Проповедниците казвали: „Такава е съдбата или Божията воля.“ Политиците и икономистите казвали: „Такъв е пазарът или конюнктурата.“ Така индивидите се чувствали като части от гигантски и сложен механизъм, в който имали съвсем малко или никакво влияние. Ако хвърлели мазна хартия на земята, смятали, че „една повече или една по-малко няма да промени световното замърсяване“, ако форсирали дизеловия си джип, мислели, че това не e кой знае какво, защото милиони други правели същото и един газов облак повече или по-малко... Нямало никакво значение.


    Доктор Джим Толедано изгледа настойчиво пациента си и се усмихна благосклонно.


    – Тогава професор Ленърд Балмер обяви мистичните и икономическите закони за остарели и припомни теорията за ефекта на пеперудата. Просто потрепване с крилца на пеперуда във Флорида може чрез поредица от обстоятелства да предизвика тайфун във Филипините. Той каза...


    Докторът затвори очи и продължи:


    – „Всички сме отговорни и за най-малкия свой жест. Дори и за най-незначителния.“ Каза също така... – Кармологът сякаш рецитираше стихотворение, наизустено от ранно детство.– „Океанът може да прелее от една капка.“


    После посочи надписа отляво: „Всяко действие отеква като безкрайно ехо във Вселената.“


    Замълча, после подхвана:


    – И от това произтече приплъзването на будизма към квантовата физика, откриването на мостовете „наука–съзнание“, „физика–метафизика“, „кантата–квантова физика“.


    – И появата на първите кармографи – добави Тома Сисели.


    Доктор Джим Толедано потвърди с кимане.


    – Но добре знаете, че кармографите бяха „предложени“, а не „наложени“. Благодарение на свободния избор всеки прави каквото реши и всеки отговаря за своите действия по време на живота си.


    Тома Сисели преглътна.


    – Така че вашият продуцент, Мартен Курц, е свободен човек, точно както и вие. И той е решил да печели хляба си, като показва убиване на бикове.


    Отново разклати наляво-надясно писалката с играчката зародиш.


    – Това е негово право. И не виждам защо би трябвало да ме засяга – вяло се защити Тома Сисели.


    – Хм... никой не е невинен за извършващите се около него престъпления. Макар и непряко, човек е отговорен за тях.


    Застрахователят измънка:


    – Не мога да му попреча да си избере професия.


    – Щом застраховате Мартен Курц, вие, по силата на извършеното, се превръщате в съучастник в неговите... „убийства“.


    – Но аз дори не знаех, че се занимава с кориди!


    – Евтин довод. Ваше задължение е да се осведомите, за да разберете последиците и от най-нищожните си действия. Когато отидете в рая, не можете да кажете: „Не знаех за последствията от моите действия.“ Предоставяйки застрахователна полица на Мартен Курц, вие сте потвърдили неговия избор на професия и сте му гарантирали, че в случай на проблеми – например липса на публика поради всеобщо осъзнаване жестокостта на действието– той ще бъде финансово обезпечен от вашата застрахователна компания.


    – Аз съм просто един служител. Най-обикновен служител. Попълвам разни бумаги.


    – Вие сте брънка от верига, която свързва топката на боздугана с дръжката, но без тази брънка боздуганът никога не би трошил глави.


    – Брънките не знаят какво правят!


    – Вече го знаете. Ако бяхте отказали да го застраховате...


    Тома Сисели се замисли и накрая откри добър довод.


    – ...Господин Курц щеше да си намери друг застраховател.


    – ...Който може би щеше да откаже. И тогава щеше да има неприятности. Може би в крайна сметка щеше да реши да смени професията си и така много бикове щяха да бъдат спасени.


    Тома Сисели се предаде.


    – Всъщност, приемайки застрахователния договор с Мартен Курц, вие косвено убивате биковете.


    Споменавайки животното, кармологът включи голям екран зад себе си, по който тръгнаха кадри от корида.


    Застрахователят замънка:


    – Не мога да анулирам подписан договор.


    – Но ако искате да избегнете кармичното пропадане, този подписан документ не трябва да съществува. Това е единственият начин да спасите душата си.


    – Господин Курц разполага с копие от договора...


    Кармологът посочи малък плакат зад гърба си: „Тези, които се провалят, намират извинения. Тези, които успяват, намират начини.“


    Накрая каза:


    – И още нещо. Страхът води до по-нерезултатни действия.


    Хвана го за китката и рязко свали кармографската му гривна.


    – Но как ще знам докъде съм стигнал? – попита Тома Сисели, обзет от паника.


    Плешивият мъж с очилата придоби уверено изражение.


    – Действайте, а после ще видим. Но имайте предвид, че сега, когато ви обясних причината за вашето кармично падение, вече нямате извинения за бездействието си. Ако не направите нищо, отговорността ви ще се умножи десетократно.


    Лицето му изразяваше дълбока печал и той отново взе писалката, за да разклати пластмасовия зародиш в прозрачната течност.

  


  
    


    


    * * *


    Животното яростно се хвърляше към червения плат, който някакъв облечен в пъстри дрехи мъж размахваше пред него.


    Около гръбнака му бяха забити двайсетина стрелички с ленти. Те образуваха зловещ букет от жълти цветя, чиито стебла плуваха в кръв.


    Когато бикът приближи до плаща, тореадорът направи плавно движение и заби сабята в рамото му. Но нарочно не я заби до сърцето, защото представлението не бе приключило.


    Силна болка прониза бика. Ноздрите му димяха.


    Тълпата като ехо отговори с радостен вик, последван от аплодисменти.


    Тореадорът веднага вдигна ръце в знак на победа, но не изпускаше противника си от очи, знаейки, че той може да предприеме някое отчаяно действие.


    Така и стана – раненият бик препусна право пред себе си, но в последния момент се извърна и заби рог в бедрото на тореадора, на нивото на артерията. Мъжът бе изхвърлен във въздуха и тупна болезнено обратно на земята. Кръвта веднага рукна на големи струи от артерията.


    Присъстващите нададоха тревожни викове. Но вече излизаха въоръжени с копия пикадори на коне. Някакъв клоун прикри измъкването на ранения, имитирайки разярения бик. Децата започнаха да се смеят. Бикът продължаваше да фучи. Тогава един друг матадор взе плащ с дървена дръжка, която скриваше смъртоносната сабя. Той намушка многократно ранения бик. Сабята се забиваше все по-дълбоко със звук като от засмукване.


    Този път тежкият черен самец рухна на предните си крака, а тълпата се изправи и оглушително започна да аплодира. Отекнаха радостните ноти на тромпети.


    Преди още животното да издъхне, матадорът отряза ушите и опашката му, като я размаха високо над себе си вместо трофей. Тълпата ликуваше.


    – Да се откажа? – изненада се Мартен Курц, изправяйки се, за да аплодира бурно заедно с околните. – Искате да се откажа да давам щастие на тези хора? Вижте каква власт имам!


    Изправените на крака хора образуваха вълна, като вдигаха нагоре ръце.


    – Те са нещастни в професионалния си живот, семейният им живот е жалък, здравето им е разклатено. Не печелят на тото. Нямат увеличения на заплатата. Идват тук, гледат великолепното философско, пищно представление на живота и смъртта, сведено до бляскавото видение на облечен в светлина мъж, борещ се, с риск да бъде осакатен, срещу тъмна сила, въплъщаваща мощта и яростта на древната природа. И искате да спра да правя толкова добро на толкова много хора?


    – Животното страда.


    – Шегувате се! Страдат в кланиците, увиснали на краката си, с разбит от чука череп. Моите бикове се отглеждат на свобода, раждат се единствено за това. Те си играят, борят се, препускат. Пазят тестисите си. Те са истински актьори. Животното се гордее, когато го аплодират, а възхитената тълпа го насърчава повече, отколкото тореадора. Убеден съм, че моите бикове са щастливи да се борят с хора, докато техните колеги, воловете, нямат никакъв шанс да се измъкнат от жалката си участ.


    Тома Сисели погледна проснатото в локва кръв животно насред все така ревящата арена.


    – Това животно агонизира. То страда. Вие произвеждате страдание за нищо. Трябва да прекратите!


    – И в името на какво, господинчо?


    Мартен Курц беше дебел мъж с дълги руси и мазни коси, с морскосини очи, които едва се различаваха зад големите слънчеви очила, с тънки устни и заострен нос. Насочи украсен с огромен пръстен показалец към своя събеседник и го заби в слънчевия му сплит.


    – Вие сте един от онези суеверни тъпаци. Знаете ли какво ще ви кажа? Чуйте добре: „Суеверието носи нещастие.“


    – Да отгледате едно животно, за да го убиете за зрелище, е... нещо лошо. В това няма нищо съзидателно, добро, благородно или интелигентно. Удоволствието, което твърдите, че предоставяте на зрителите, не е нищо друго освен гъделичкане на садизма им.


    – Традицията датира от хилядолетия. Значи всички наши предци са се заблуждавали, а вие единствен имате право?


    – Гладиаторските битки също са били с хилядолетна традиция. Но когато са спрели убийствата пред публика, всички разбрали, че те са представлявали просто поредица от жестокости, предназначени да примамват и поддържат най-долните инстинкти на зрителите.


    Мартен Курц изчатка с челюсти, все едно чупеше лешник.


    – По дяволите! Що за жалко застрахователно агентче сте! Откъде накъде ме преследвате на работното ми място!


    – Не ви моля заради себе си, а заради... (потърси точните думи) заради хармонията във Вселената.


    – А ако ви кажа, че не ми пука за хармонията във Вселената?


    – На Вселената й пука за вас.


    Сви рамене.


    – Какво може да ми се случи?


    – Рискувате лошо прераждане.


    – Прераждане ли? Тъй като не вярвам в него, това не ме засяга. Мисля, че прераждането не съществува. Умираме, мисленето се прекратява. Превръщаме се просто в парче месо, което се разлага и привлича мухите. Накрая ставаме вкаменелости.


    Избухна в зловещ смях, който не предвещаваше благосклонно изслушване на доводите на Тома Сисели.


    Тълпата отново бе седнала по местата си, имаше антракт. Продавачи на лакомства сновяха, за да прилъжат устните отверстия на хората, след като бяха прилъгали очните им. Някои ставаха и отиваха до тоалетните.


    – Вие не носите кармограф? – забеляза Тома Сисели.


    – Според мен кармографите са джаджи, имащи за цел единствено да осигурят спокойствието на богатите, подхранвайки нови страхове у слабите духом. Преди съществуваше страх от ада, сега се страхуват да не се преродят в хлебарки...


    – Преувеличавате.


    – С продажбата на кармични часовници разни дребни мошеници измислиха нов страх, по-силен, защото не приключва дори със смъртта. Даже, напротив, точно тогава набира пълна сила. Хитро. И като си помислиш, че сеансите при кармолога се покриват от осигуровките! Страхотно са го измислили! Суеверието е официално признато за „обществено благо“.


    Мартен Курц се подсмихна.


    – Но действа – каза Тома Сисели.


    – Какво пък знаете вие? Всъщност ще го разберете едва когато се преродите. Дотогава бъдете като вашия светец, свети Тома – вярвайте само на това, което виждате.


    Тома Сисели бе объркан.


    – Наистина ли не вярвате в прераждането?


    – Не. И дори… вече от няколко живота не вярвам в прераждането – добави, доволен от новата си шега.


    Извади малко тефтерче, за да си я запише, а устата му се разтегна в бегла усмивка. Бе възхитен от собствената си способност да твори остроумия.


    – Значи мислите, че действията за унищожаване на природата... – продължи Тома.


    – ...нямат никакво значение. Дали се държиш добре или зле, това не променя нищо. Всички ще пукнем от някакъв вид рак. При мен сигурно ще е на простатата, защото напоследък уринирам малко трудно.


    Избухна в смях, потупвайки го по гърба. Приближи продавач на закуски и поднесе кошницата си. След кратко колебание продуцентът избра примамливо ухаещ сандвич с карначе и кутия бира. Лакомо заби зъби в храната.


    – След живота няма нищо. Тъй че по-добре да се държим зле. Често това е по-забавно – допълни продуцентът, примлясквайки шумно.


    – И никога ли не сте се питали дали...


    – „Ако човек не желае отговори, достатъчно е да не си задава въпроси.“


    Продуцентът направи самодоволна физиономия и след като измъкна парченце месо измежду кътниците си, записа и тази мисъл. После реши да я доразвие.


    – При всички положения аз съм грешник още от младостта си. Измъчвах морското си свинче, изнудвах приятелчетата си в училище, крадях, насилвах и нито веднъж не бях заловен от директора или от полицията. Когато бях войник, пребивах по-слабите и никой не ме наказа. Нещо повече, като гледам внимателно новините, имам чувството, че кръвожадните тирани и терористите живеят най-дълго и обикновено умират спокойно в леглата си. Такива са законите на този свят и те са видими – всяка вечер се потвърждават по новините.


    Тома Сисели не знаеше какво да възрази, затова другият продължи невъзмутимо:


    – За сметка на това романтичните герои и защитниците на благородни каузи умират млади и често са застигани от жестока смърт. И на мен би ми се искало да бъда суеверен, но, драги ми Тома, виждам, каквото виждам, и чувам, каквото чувам. Да вярваш, че съществува наказание и възмездие в някакви невидими светове, е просто... наивно.


    Изплю малко парченце жълта кост от карначето.


    Тромпетите отново екнаха, обявявайки появата на следващия тореадор и неговата жертва. Новият „артист“ бе съвсем млад. Изглеждаше като юноша, с пригладени с гел коси и малка плитчица от едната страна. Пъчеше гърди, стегнати в блещукащо болеро. Застана леко изпънат назад, с вирната брадичка, докато момичетата свиреха с уста окуражително и крещяха името му: „Педро! Педро!“ Вероятно бе някаква звезда.


    Направи поклон, а отгоре му се посипа дъжд от цветя. Вратите се разтвориха и Тома Сисели видя само две проблясващи светлинки. Това бе отражението на сълзящите очи на боязливия и подплашен бик, който искаше да остане в мрака на заграждението и да не излиза на светло.

  


  
    


    


    * * *


    Пълен мрак. Четири сутринта. Нощта бе хладна и Тома Сисели, въоръжен с джобно фенерче, с бърза крачка приближаваше ранчото на Мартен Курц.


    Докато вървеше, застрахователят постоянно мислеше докъде бе стигнала неговата карма. Без кармографа се чувстваше загубен, като човек без компас, без посока в живота, без средство да прецени собственото си развитие.


    Даде си сметка до каква степен предметът се бе превърнал в част от самия него.


    Ускори крачка.


    Пътьом се опита да си представи бъдещето.


    Ако се провалеше, със сигурност щеше да се прероди в нещо по-долно и от котка. Доктор Толедано му бе казал: „Сега, когато вече знаете, нямате никакво извинение.“


    Какво щеше да стане с него? Започна да обмисля „най-лошите“ възможности.


    385. Куче – малко по-ниско ниво на съзнание. Драскане за разходка. Душене на урината по тротоарите. Дълго чакане в нажежени от слънцето коли или със завързана за някой стълб каишка. Връщане на топката.


    Отново виждаше в съзнанието си стълбицата на възможните прераждания и техните минуси.


    382. Плъх – тичане в група из каналите, сблъсъци с други агресивни групи. Гризене на полистирен или на пластмаса, за да не могат резците да растат безкрайно, докато се извият и пробият черепа отвътре. Плъх. Лапане на червени зърна с арсеник, разпръснати от санитарните служби. Ужасни зърна, които предизвикват вътрешен кръвоизлив.


    Потрепери.


    381. Овен – в очакване да бъде заклан.


    Обхвана с ръка врата си и усети черното копринено шалче, с което бе увил гърлото си.


    Можеше да падне и още по-ниско в йерархията на нивата на съзнание.


    Коприната го накара да се замисли за животното, което бе произвело нежната тъкан.


    354. Гъсеница – черничева копринена буба.


    Знаеше за трагичната участ на тези ларви насекоми – печеха ги на бавен огън. Само за да ги накарат да пускат коприна, с която се предпазват от горещината! До пълно изчерпване на влакнестата слюнка. Накрая копринените буби умираха от изтощение!


    Ускори крачка.


    Можеше да падне и още по-долу.


    301. Стрида!


    Тома Сисели знаеше, че стридите минаваха все още за животни от ниво 3. Но всъщност се намираха между животното и растението. Даже между животното и минерала.


    Стрида...


    Когато си стрида... със сигурност не можеш да правиш кой знае какво.


    Просто киснеш в личната си морска водичка.


    Ускори ход, като не смееше да си представи какъв точно е животът на стридата.


    Но в съзнанието му спонтанно изникваха различни образи. Затворен в черупка, без да вижда слънчева светлина. Захванат за някоя скала, без възможност да пътува или да се движи. Цял живот в очакване на смъртта в черния, влажен и леден саркофаг на собствената си черупка. Без да говорим за опасността да бъде уловен от хората и изяден.


    Спомни си, че обикновено капваха лимонов сок, за да се уверят, че стридата все още потрепва и е жива, преди да я погълнат.


    Усети пощипване, все едно му бяха капнали лимон в окото.


    Неволно потри клепачи.


    После налапваха все още живата стрида, която се спускаше по пързалката на хранопровода до киселинния басейн на стомаха.


    „Възприемаме единствено болката на крещящите същества– помисли си той. – Ако някое животно не надава вой, решаваме, че не страда. Рибарите например вадят рибите от водата и ги захвърлят да се задушат на въздуха, но тъй като не надават викове, те не предизвикват съчувствието ни.“


    Разтворена в киселинния басейн на стомаха стрида... разядена, разтваряща се бавно, преди да се превърне в изпражнение.


    Изпражнение на клиент в ресторант за стриди – последен стадий в цикъла на преражданията.


    Потта избиваше по цялото му тяло, като предусещане за лимоновия сок и за разяждащата киселина, в която си представяше, че ще свърши.


    „Ранчо Курц“. Едрите стилизирани букви изпъкваха на дървената табела до две усмихнати глави на бикове.


    Най-сетне Тома Сисели бе стигнал хасиендата. Спря и затвори очи.


    Ако се провалеше и се смъкнеше надолу по нивата на съзнание, можеше дори да премине прага на животните... тогава щеше да е растение. Може би щеше да се прероди в мушкато. Или в лишей. В най-добрия случай: 298 – дъб.


    Но да си дъб, означаваше да си лишен от уши и очи. Да възприемаш единствено светлината и влагата. А също и болезнените нарези от влюбените, които дълбаят инициалите си в толкова крехката повърхностна кора. Без да говорим за паразитите: бръшлян, гъби, насекоми...


    Рязко отвори очи. Не, не искаше да бъде дърво.


    Целият потрепери при тази мисъл. Можеше да приеме идеята за страдание, но поне да му предоставеха простичкото право да крещи.


    Без да се замисли, нададе вик, на който бухалите отговориха в хор. На свой ред техните крясъци отприщиха няколко далечни измучавания на говеда. Дори му се стори, че различава други отговори на разбудени животни и даже гласове, които можеха да минат и за човешки.


    Изчака малко да не би със своята непредпазливост да бе събудил пазачите или работниците. Но в голямата пристройка не се появи никаква светлина.


    Тома Сисели знаеше, че няма време за губене. Прехвърли предпазната мрежа на хасиендата и се озова сред загражденията, в които живееха биковете.


    Някои от тях вече бяха обезпокоени от присъствието му.


    На светлината на фенерчето застрахователят вече можеше да оцени впечатляващата мощ и величествената красота на тези животни, дори и задрямали.


    Спомни си думите на Курц.


    „Раждат се единствено за това. Без мен дори нямаше да съществуват.“ За момент мисълта го тормозеше, но същевременно откри отговор. „Биковете можеха да съществуват И да бъдат свободни.“ Не ставаше въпрос за едното или другото, а за едното И другото.


    Тома Сисели отвори заграждението, но дремещите бикове не помръднаха, а тези, които бяха разбудени, нямаха никакво намерение да излизат. Развика се: „Ху! Ху! Хайде, излизайте! Свободни сте!“


    Накрая три бика, които вероятно решиха, че часът им за разходка е променен, пресякоха изхода и заподскачаха в съседната ливада. Два от тях се върнаха, след като приключиха обиколката си. Само един не се завърна.


    „Колко е трудно за същества, които са живели затворени, да се научат да бъдат свободни! – помисли си Тома. – Колко е трудно да излезеш от положението си на роб, когато имаш ниско ниво на съзнание.“


    Все пак един бик бе избягал и Тома имаше чувството, че е свършил каквото е трябвало да свърши, за да поправи грешката си. Бе спасил един.

  


  
    


    


    * * *


    Будилникът се включи и една ръка решително спря звъна. Тома Сисели скочи от леглото, потърси нормалния си часовник и видя, че е рано. Потърси кармичния си часовник и разбра, че не е сънувал. Всичко това наистина му се бе случило. Облече се набързо, докато слушаше радио. След международните и вътрешните новини, футбола и прогнозата за времето водещият заговори за някакъв „инцидент на село“.


    „Злополучно“ избягал от една хасиенда бик се появил в пет сутринта по улиците на малко градче и предизвикал паника. За щастие в този час нямало никакви минувачи. След като препускал по главната улица, накрая все пак намушкал възрастна жена сомнамбул, която не реагирала на появата му. Жената оцеляла, но още била в шок.


    В крайна сметка полицията застреляла животното с пушка.


    Тома Сисели се сви. Отново се втренчи в надписа:


    „Всяко действие отеква като безкрайно ехо във Вселената.“


    Бе искал да освободи биковете, а в крайна сметка бе предизвикал убийството на един от тях с пушка и раняването на възрастна жена сомнамбул.


    Рухна във фотьойла. След подобно нещо падението му бе безвъзвратно. Със сигурност, когато вземеше кармографа си, щеше да открие, че следващото му прераждане ще е плачевно. Стрида. Или нещо още по-печално – червей за рибарска кукичка. Или гъска за гушене при селяни от Югозападния район.


    Заради своята непохватност и безразсъдство щеше да изживее всички мъчения, които хората бяха измислили за животните.


    След глупавата си грешка можеше да очаква най-лошото. Какво по-лошо имаше от издълбан от влюбените дъб? Отговорът веднага се появи.


    Бонсай. Страдащо растение, защото му отнемат изначалното право на всяко живо същество – да расте.


    Само при мисълта за това го обзеха нервни тръпки.


    Но водещият все още не бе приключил със случая. Той продължаваше:


    „...Вследствие на инцидента полицията е провела разследване на мястото, от което бикът бил избягал, за да се увери, че са взети всички необходими мерки за сигурност това да не се случи отново. Тогава открили нещо ужасяващо. В хасиендата на Мартен Курц имало частен затвор за деца, за нуждите на организирана от него педофилска мрежа. Небезизвестният Курц, продуцент на кориди, продавал не само животни, но също така и деца на сексуални маниаци. При арестуването продуцентът заявил единствено: „Нямам никаква вина. Просто предоставям на хората средства за забавление. Аз съм човек на изкуството.“ Откритите в хасиендата видеокасети показват какво изкуство е предлагал с отвлечени или продадени от своите родители в Източна Европа деца. Изглежда, след организирането на кориди Мартен Курц разширил дейността си, преминавайки на битки с петли, на битки с кучета, после на свободни борби на младежи. Накрая започнал да продава деца на богати бизнесмени от северните страни. Полицията изпратила на място изследователски екип, който разкрил система от обзаведени подземия, използвани за...“

  


  
    


    


    * * *


    В чакалнята на кармолога Джим Толедано Тома Сисели имаше чувството, че вижда същите лица, които вече бе срещнал предишния път. Някакъв мъж шумно си гризеше ноктите и плюеше парченцата на пода. Дебела жена с отнесен поглед шепнеше молитви. Друг някакъв държеше в ръце кученце и с все сила го галеше. Накрая, когато дойде неговият ред, застрахователният агент се почувства като студент, очакващ резултата от положения изпит.


    Когато дойде редът му, той се втурна вътре.


    Джим Толедано го позна и сърдечно стисна ръката му. После извади от велурена кутийка кармичния часовник и докато го гледаше, не успя да прикрие опечаленото си изражение.


    – Хм... Вашият случай е доста сложен – призна той.


    Джим Толедано се втренчи в скъпоценния предмет с обърнат към него циферблат, така че посетителят му да не го вижда.


    – Какво е страхът от смъртта в сравнение със страха от лошото прераждане? Нашите предци заради своето невежество поне виждали края на ужаса със спирането на сърцето. Но за нас сега, когато вече знаем, страхът е безкраен, нали?


    Кармологът не откъсваше очи от циферблата на обърнатия към него часовник.


    – Нали, господин Сисели?


    – Тези, които не вярват, не се страхуват.


    Лекарят се съгласи.


    – „Блажени бедните духом, защото тяхно е царството небесно“, казваше, не си спомням вече кой, древен пророк, отдавна спрял да се преражда.


    Разклати часовника като махало.


    – Колко живота са необходими, за да преодолеем една по една степените на стълбицата на развитие на съзнанието? А една проста малка грешчица е достатъчна да ни запрати в самото начало. После са необходими отново векове, за да се върнем на предишното си място.


    Тома Сисели притеснено кършеше пръсти.


    – Казахте ми да действам. Каквото и да е, но да направя нещо – измърмори той.


    – Че направихте нещо, направихте... но на каква цена!


    – Колко? На колко съм?


    – Хм... говорих ви за потрепване на криле на пеперуда, а не за слон в стъкларски магазин!


    – Колко? – настоя застрахователният агент.


    Джим Толедано бавно извърна кармографа и Тома Сисели успя да види цифрата.

  


  
    


    * * *


    Мартен Курц бе в пълен мрак. Чудеше се какво ще му се случи. Но си оставаше оптимист, нямаше за какво да се безпокои.

  


  
    


    


    * * *


    Циферблатът на кармографа показваше: 421.


    Тома Сисели дълбоко въздъхна.


    Бе преминал числото на човека.


    С него можеше да се надява да се прероди в свободна страна, с родители, които поне малко щяха да го обичат и щяха да му осигурят прилично образование. Дори можеше да се надява на добра физика и здраве.


    – Браво, господин Сисели. Вие попречихте на едно злокобно същество да действа безнаказано.


    – Беше чиста случайност. Отидох да освободя биковете.


    – Няма значение. И най-малкото действие може да има големи последствия. Макар и да не са точно „предвидените“ последствия. Светът е като игра на домино. Един елемент повлича друг. Просто трябва някъде нещо да се освободи и когато се започне, всичко може да се случи.


    – И добро, и лошо.


    – Най-често – добро. Важното е да се прави нещо с позитивно намерение. И вие точно това направихте.


    Кармологът взе писалката със зародиша и започна да спуска и издига фигурката вътре.


    – Хм... Намерението, всичко е в намерението.


    – Но аз трябваше да спася биковете...


    – ...а спасихте деца. От кармична гледна точка това е още по-добро.


    – Хм... а биковете?


    Джим Толедано се надигна и погали едно от препарираните животни до него – някакъв заек.


    – Може би онзи, който трябваше да спаси децата, ще спаси биковете...


    – Какво ще стане с Курц?


    – О, не знаете ли? Самоубил се е тази сутрин в килията си. В този час душата му вече трябва да е в някой корем или в някое яйце.

  


  
    


    


    * * *


    Преродената в тяло душа на Мартен Курц чакаше в някакво тъмно помещение. Бяха минали няколко години. Долавяше в далечината викове и гласове.


    И тази миризма. Тежка миризма на пот, кръв, урина и страх.


    Внезапно двете крила на портата се отвориха с трясък. Светлината го заслепи. Отстъпи назад.


    Тромпети засвириха някакъв химн, който му се струваше ужасен.


    Започваше да се тревожи. Не го притесняваше толкова, че е изправен пред враждебната тълпа. Смущаваше го, че е запазил спомена за своя предишен живот.


    Спомняше си, че е бил Мартен Курц, продуцент на кориди. Спомняше си, че бе казал: „Животното се гордее, когато го аплодират, а възхитената тълпа го насърчава повече, отколкото тореадора.“ Внезапно видя от съвсем друг ъгъл неуместната си забележка.


    Пред него някакъв мъж, облечен в червено и златисто, вече размахваше лилав плащ.


    Тореадорът.


    Мартен Курц искаше да каже: „Това го знам, в предишния живот така си вадех хляба.“ Но от устата му излезе само мучене.


    Появиха се помощниците на матадора и го подкараха с шокови палки извън убежището му.


    Мартен Курц си помисли: „Ако можехме да си спестим дребните формалности и да приключим направо, щеше да е по-просто.“ Искаше му се да подаде ушите и опашката си и да преговаря за заточението си, но тъй като не говореше същия език, всякаква дипломация с надменния господстващ животински вид бе невъзможна.


    Затова пристъпи с тежка крачка в окъпаната от светлина арена.


    Тълпата скандираше: „Бикът, бикът!“


    Тореадорът го предизвикваше със злобно изражение. Размахваше червения плат.


    Добре, трябваше да нападне. Направи го възможно най-бавно. Докато разсеяно побутваше плаща с рога, по начина, по който тореадорът го размахваше, разбра, че мъчителят му е посредствен.


    „Дори не е някоя звезда. Ще се опита да ми пусне колкото се може повече кръв, за да ме омаломощи и да не поема никакъв риск. Ще продължи дълго.“


    За миг си помисли да го намушка в бедрото, както беше виждал някога, за да достигне артерията, но нямаше никакво желание. Участва в няколко пируета, после спря и се насочи към изхода, все едно смяташе номера си за приключен и искаше да отиде да спи.


    Но вратата бе затворена. Започна да блъска с рога по дървото. Започна да рови с копита и да налита на вратата, за да я разбие.


    Разочарованата тълпа го освиркваше. Въобще не го интересуваше. Спря на място и зачака.


    Яхналите коне пикадори се появиха, за да го отдалечат от вратата и да го принудят да се изправи срещу тореадора. Започнаха да си играят с него. Мартен Курц знаеше, че целта е да го унижат. Щяха да се опитат да прережат мускулите, които държаха главата му изправена, за да го обезсърчат. Това се наричаше първа третина. Усещаше го на върха на пръстите си... превърнати вече в копита.


    „Ще се уморят преди мен“, каза си той.


    Тореадорът изрече нещо, което той не разбра, но което предизвика всеобщ смях.


    „Подиграват ми се. Сигурно си мислят, че съм страхливец, но въобще не ми пука.“


    Тогава се появиха помощниците с banderillas de fuego, запалени огнени копия, много болезнени, запазени за страхливите бикове.


    Изпръхтя през ноздри. Тореадорът падна на колене, размахвайки плаща си, зад който криеше седемдесетсантиметрова сабя.


    Възбудената тълпа скандираше името му: „Хулио, Хулио!“ Със сигурност не той бе звездата. Мартен Курц никога не бе харесвал акупунктурата, камо ли да понесе дълбоко забитите в гърба и рамената пламтящи копия...


    Примирен, бившият продуцент се извърна към мъжа със смешната черна шапчица. Зари с копито земята и се напъна. После, след като изпръхтя шумно, се втурна с цялата мощ на мускулите си и напрегна огромната си маса плът с единственото желание да размаже хилавия тореадор, който го дразнеше от самото начало.


    В мига, в който се изправи на задните си крака и се устреми към врага си с насочени напред извити рога, с разширени от ярост ноздри, с покрита със сребриста пяна муцуна, Мартен Курц си каза, че е трябвало да послуша Тома Сисели и да си сложи кармограф. Поне да бъде предупреден за това, което щеше да му се случи...


    Но това, което не знаеше, бе, че този момент от коридата е само поучителна интермедия, антракт.


    Веднага след това щеше да се превърне в стрида.


    После, след живот, прекаран в изработване на една-единствена перла, която ще му откраднат, ще бъде изяден и ще се прероди в... бонсай.


    Градинарят ще бъде изключително способен и осакатеният му живот ще продължи много дълго.


    



    * * *

